Komisjoni otsus,

8. mai 1987,

millega tunnistatakse, et Madalmaade esitatud töötajate arstliku läbivaatuse kord pakub samaväärseid garantiisid

(87/266/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 26. juuni 1964. aasta direktiivi 64/433/EMÜ ühendusesisest värske lihaga kauplemist mõjutavate tervishoiuprobleemide kohta, [1] viimati muudetud direktiiviga 86/587/EMÜ, [2] eriti selle I lisa IV peatüki punkti 24,

võttes arvesse nõukogu 15. veebruari 1971. aasta direktiivi 71/118/EMÜ värske kodulinnulihaga kauplemist mõjutavate tervishoiuprobleemide kohta, [3] viimati muudetud määrusega (EMÜ) nr 3768/85, [4] eriti selle I lisa III peatüki punkti 12,

võttes arvesse nõukogu 21. detsembri 1976. aasta direktiivi 77/99/EMÜ ühendusesisest lihatoodetega kauplemist mõjutavate tervishoiuprobleemide kohta, [5] viimati muudetud määrusega (EMÜ) nr 3768/85, eriti selle A lisa II peatüki punkti 17,

ning arvestades, et:

direktiivi 64/433/EMÜ I lisa IV peatüki punktis 24, direktiivi 71/118/EMÜ I lisa III peatüki punktis 12 ja direktiivi 77/99/EMÜ A lisa II peatüki punktis 17 nähakse ette, et vastavalt eespool nimetatud direktiivide artiklites 16, 12a ja 19 sätestatud korrale tunnustab komisjon töötajate arstliku läbivaatuse korda samaväärsena iga-aastaselt uuendatavatel arstitõenditel põhinevate garantiidega;

20. oktoobri 1986. aasta ja 13. veebruari 1987. aasta kirjadega ja 25. märtsi 1987. aasta teatisega teatasid Madalmaade ametiasutused komisjonile alternatiivsest töötajate arstliku läbivaatuse korrast;

pärast läbivaatamist alalise veterinaarkomitee 25. märtsi 1987. aastal toimud koosolekul võib seda alternatiivset korda käsitada arstitõendi iga-aastasel uuendamisel põhineva korraga samaväärseid garantiisid pakkuvaks;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Madalmaade poolt esitatud ja käesoleva otsuse lisas sätestatud värske lihaga, värske kodulinnulihaga ja lihatoodetega tööalaselt kokkupuutuvate isikute arstliku läbivaatuse korda tunnustatakse arstitõendi iga-aastasel uuendamisel põhineva korraga samaväärseid garantiisid pakkuvaks.

Artikkel 2

Käesolev otsus on adresseeritud liikmesriikidele.

Brüssel, 8. mai 1987

Komisjoni nimel

asepresident

Frans Andriessen

[1] EÜT 121, 29.7.1964, lk 2012/64.

[2] EÜT L 339, 2.12.1986, lk 26.

[3] EÜT L 55, 8.3.1971, lk 23.

[4] EÜT L 362, 31.12.1985, lk 8.

[5] EÜT L 26, 31.1.1977, lk 85.

--------------------------------------------------

LISA

MADALMAADE AMETIASUTUSTE ESITATUD VÄRSKE LIHAGA, KODULINNULIHAGA JA LIHATOODETEGA TÖÖALASELT KOKKUPUUTUVATE ISIKUTE ALTERNATIIVSE ARSTLIKU LÄBIVAATUSE KORD

A. Arstlik läbivaatus enne tööleasumist

Kõikide lihaga, kodulinnulihaga või lihatoodetega tööalaselt kokkupuutuvate isikute tervist tuleb kontrollida. Nimetatud tervisekontroll on kõnealuse töö tegemise eeltingimus.

Tervisekontroll, mis on kõnealuse isiku nakkuseohu hindamise aluseks, koosneb haigusloo uurimisest küsimustiku abil (vt punkt E), mida hindab arst, ja arsti läbiviidavast üldisest tervisekontrollist.

Nimetatud tervisekontroll võib sisaldada mitmeid proove, kui asjaomane arst peab seda vajalikuks.

B. (Iga-aastane) korraline läbivaatus

Punktis A osutatud töötajate tervist hinnatakse küsimustiku abil (vt punkt F), eelkõige seoses küsimustiku punktides E ja F loetletud haiguste kahtlusega, kui asjaomane meditsiiniteenistus peab seda vajalikuks, või vähemalt kord aastas.

Töötajate poolt täidetud küsimustik esitatakse asjaomastele meditsiiniasutustele. Vastutav arst allkirjastab kõnealuse küsimustiku, millega arstitõendi kehtivus pikeneb ühe aasta võrra. Kui arst leiab küsimustiku või muu teabe alusel, et on vaja läbi viia täiendav meditsiiniline uurimine, võib arstitõendit pikendada ainult pärast kõnealuse uurimise tulemuste selgumist. Nimetatud uurimine võib sisaldada mitmeid proove, kui asjaomane arst peab seda vajalikuks.

Kui epidemioloogilistel või kliinilistel põhjustel on selleks alust, tagab meditsiiniteenistus (mis on seotud ettevõttega), et nakkuskahtlastel isikutel keelatakse tööalaselt kokku puutuda värske liha, linnuliha või lihatoodetega.

C. Hügieenijuhised

Värske liha, kodulinnuliha või lihatoodetega tööalaselt kokkupuutuvad isikud peavad olema läbinud nõuetekohase koolituse, eelkõige seoses antud isiku vastutusega toiduhügieeni ja isikliku hügieeni osas.

D. Muud märkused

Kuigi enne tööle asumist koostatud arstitõend ei anna täielikku kindlust selle kohta, et asjaomane isik ei osutu nakkuseallikaks, on oluline juhtida tööleasumisel tähelepanu põhilistele tervishoiu aspektidele, nagu vastutus seoses üldise hügieeniga ja kohustus teatada kogu teenistusajal esinevatest nakkuslikest haigustest.

Kõnealusel juhul on oluline, et asjaomane isik on piisavalt informeeritud oma osast nakkusekandjana.

Liha, kodulinnuliha ja lihatoodetega tööalaselt kokkupuutuvate isikute perioodilist tervisekontrolli (mis toimub üldjuhul igal aastal) on tehtud paljudes riikides mitmete aastate jooksul eesmärgiga vähendada ohtu, et patogeensed mikroobid kanduksid tarbijale liha, kodulinnuliha või lihatoodete kaudu, millega asjaomane isik tööalaselt kokku puutub.

Rahvusvahelistel kohtumistel on tõstetud küsimus, kas nimetatud perioodilised tervisekontrollid, eelkõige fekaalide osas, peavad olema osa meetmetest, mille eesmärk on kaitsta tarbijat nakkuslike haiguste eest, mis võivad levida liha, kodulinnuliha või lihatoodete mittekvaliteetse käitlemise tõttu. Patogeensete soolebakterite avastamiseks tehtav fekaalide perioodilise kontrollimise väärtus on korduvalt kahtluse alla seatud.

Eespool nimetatud kohtumiste aruannete uurimisest selgub, et perioodilised tervisekontrollid, eelkõige roojaproovide osas, ei aita olulisel määral vältida liha, kodulinnuliha või lihatoodete kaudu nakkuslike haiguste levimist tarbijale; teisisõnu, töötajate fekaalide ja uriini perioodilist kontrollimist Salmonella ja Shigellae suhtes ei peeta enam vajalikuks. Proovid tuleks teha ainult siis, kui selleks on alust epidemioloogilistel või kliinilistel põhjustel.

E. Toiduainetetööstuses tööleasujate arstitõend

(Käesolev tõend täidetakse arsti juuresolekul)

+++++ TIFF +++++

F. Toiduainetetööstuse töötajate arstitõend

(Käesolev tõend edastatakse nõuetekohaselt täidetuna ettevõtte meditsiiniteenistusele või asjaomase töötaja perearstile)

+++++ TIFF +++++

--------------------------------------------------